- Hindi News
- National
- भरपूर पानी फिर भी किला टंकी से सप्लाय वाले क्षेत्र में आठवें दिन जल वितरण
भरपूर पानी फिर भी किला टंकी से सप्लाय वाले क्षेत्र में आठवें दिन जल वितरण
नई लाइन से भर सकते हैं यह टंकी लेकिन ट्यूबवेल सूखने के बावजूद नपा नहीं ले रही सुध
भास्कर संवाददाता | धार
शहर को अब दिलावरा जैसे बड़े तालाब का भी सहारा है। इस तालाब के पानी को शहर में सप्लाय करने के सारे बंदोबस्त किए जा चुके हैं। भरपूर पानी है इसके बावजूद नगरपालिका की लापरवाही के चलते किला टंकी से सप्लाय वाले क्षेत्र में सात दिन से नल नहीं आए हैं। जिम्मेदार बहाना बना रहे हैं कि मतलबपुरा क्षेत्र के ट्यूबवेल सूखने से किला टंकी नहीं भर पा रही है।
हकीकत यह है कि मतरकुंड संपवेल तक दिलावरा की लाइन भी विकल्प के रूप में डाली जा चुकी है। यानी नए फिल्टर प्लांट से सीधे पानी मतलबपुरा संपवेल में डालकर यहां से किला टंकी भरी जा सकती है। नया फिल्टर प्लांट चालू हो चुका है। यहां दिलावरा और सीतापाट दोनों तालाब से पानी लाने की व्यवस्था है। पड़ताल में पता लगा कि जलसंकट की असल वजह जिम्मेदारों की नपाकर्मियों पर ढीली होती पकड़ है। जल शाखा के कर्मचारी सप्लाय नहीं होने की स्थिति में समस्याएं वरिष्ठ अफसरों तक पहुंचाकर निराकरण करवाने के बजाय भ्रामक जानकारी दे रहे हैं। रहवासियों को भी जल वितरण नहीं करने के वास्तविक कारण नहीं बताए जा रहे हैं। ‘शाम को और सुबह नल आ जाएंगे’ एेसे टालने वाले जवाब दिए जा रहे हैं, जिससे आक्रोश है। जल वितरण नहीं होने से शहर की सबसे घनी आबादी वाला नौगांव क्षेत्र प्रभावित है। लोगों में आक्रोश है।
पिछले दो सप्लाय में भी आधे से कम पानी
नौगांव क्षेत्र के लोगों ने बताया सात दिन से नल आए नहीं। पहले भी दो बार जाे पानी दिया था, उसमें भी आधे से कम आया। यह उसी दिन खत्म हो गया। तब से फोन लगा रहे हैं तो पीएचई कर्मी कभी सुबह तो कभी शाम को जल प्रदाय का आश्वासन दे रहे हैं। कभी फोन नहीं उठाते टैंकर से पानी खरीदना पड़ रहा है।
सूचना नहीं होने से वैकल्पिक व्यवस्था नहीं
भास्कर ने मतलबपुरा संपवेल पहुंच माजरा पता किया। ट्यूबवेल में पानी कम होने की बात यहां मौजूद कर्मचारी ने भी कही लेकिन संपवेल तक दिलावरा की लाइन जोड़ी जा चुकी है। एक सूचना पर संपवेल में नए फिल्टर प्लांट से पानी डाला जा सकता है। लापरवाही के कारण इसका प्रयोग नहीं हो सका।
दोपहर बाद किया सप्लाय
पड़ताल के बाद नगरपालिका अफसरों ने ताबड़तोड़ दोपहर 3.30 बजे टंकी से संबंधित क्षेत्रों में जल प्रदाय कर दिया।
सूचना के सात दिन बाद भी लीकेज से बह रहा पानी
दीनदयालपुरम में पहली गली के कॉर्नर पर एक लाइन लीकेज होने से दिनभर पानी व्यर्थ बह रहा है। यहां के एक रहवासी से यह देखा नहीं गया, उसने सात दिन पहले नपा कार्यालय पहुंच कर लीकेज की सूचना नोट करवाई लेकिन शुक्रवार दोपहर तक लीकेज की सुध लेने कोई नहीं पहुंचा। पानी बह रहा था।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva